A యేసు యొక్క పునరుత్థానం
· పునరుత్థానం చారిత్రక సంఘటనయై యున్నదా? (1 కొరింథీయులకు 15:1-11)
· కొరింథీయులు పునరుత్థానమును గూర్చి కలిగియున్న సందేహాలను ప్రస్తావించుటకు ముందు, సువార్త ఏ విధముగా పనిచేయుచున్నదో పౌలు వారికి జ్ఞాపకము చేయుచున్నాడు (1 కొరింథీయులకు 15:1-2): అది ప్రకటింపబడును => అది అంగీకరింపబడును => అందులో స్థిరముగా నిలిచియుండును => రక్షణ పొందును.
· ప్రకటింపబడుచున్న సువార్త ఏమిటి? (1 కొరింథీయులకు 15:3-4): క్రీస్తు మన పాపములకొరకు మృతిపొందెను => సమాధి చేయబడెను => మూడవ దినమున లేపబడెను.
· పునరుత్థానం చారిత్రక సంఘటనయని మనము ఏలాగు తెలిసికొందుము? పునరుత్థానుడైన యేసును ఎవరు చూచిరి? (1 కొరింథీయులకు 15:5-8): పేతురు మరియు పండ్రెండుమంది => ఐదువందలకంటె ఎక్కువ మంది సహోదరులు => యాకోబు మరియు అపొస్తలులందరు => పౌలు “కాలముకంటె ముందుగా పుట్టినవానివలె” ఉన్నవాడు.
· సువార్త “లేఖనముల ప్రకారము” దేవుని కార్యముగా జరిగెనని పౌలు స్పష్టపరచుచున్నాడు. అనగా, పునరుత్థానము ప్రధానమైన పాత్రను పోషించు ముందుగా నిర్ణయింపబడిన ప్రణాళికయై యున్నది. ఎవరికైనను సందేహములున్నవా? ఆ కాలములో ఇంకా జీవించియున్న సాక్షులను అడుగనివ్వుడి!
B యేసు పునరుత్థానము యొక్క పరిణామములు
· క్రీస్తు మృతులలోనుండి లేపబడకపోయినయెడల ఏమి జరుగును? (1 కొరింథీయులకు 15:12-19)
· పునరుత్థానము సాధ్యమేనని నిరాకరించుట క్రైస్తవ విశ్వాసముతో అసంగతతను కలుగజేయును; “మృతుల పునరుత్థానము లేనియెడల క్రీస్తుకూడ లేపబడలేదు” (1 కొరింథీయులకు 15:12-13). యేసు లేపబడకపోయినయెడల…
(1) సువార్త ప్రకటించుట వ్యర్థము [అర్థరహితము] (1 కొరింథీయులకు 15:14)
(2) మన విశ్వాసము వ్యర్థము [అర్థరహితము] (1 కొరింథీయులకు 15:14) [నిష్ప్రయోజనము] (1 కొరింథీయులకు 15:17)
(3) మనము అబద్ధ సాక్షులమై యున్నాము (1 కొరింథీయులకు 15:15)
(4) మనము ఇంకను మన పాపములలోనే ఉన్నాము (1 కొరింథీయులకు 15:17)
(5) మరణించినవారు ఇక ఎన్నటికిని జీవమునకు తిరిగి రారు (1 కొరింథీయులకు 15:18)
· పునరుత్థానము లేకపోయినయెడల, యేసు కారణము లేకుండ హతుడైన నీతిమంతుడు మాత్రమే, రక్షించుటకు శక్తిలేనివాడు. “ఇప్పుడు క్రీస్తు మృతులలోనుండి లేపబడియున్నాడు” (1 కొరింథీయులకు 15:20). మనకు సజీవుడైన రక్షకుడు ఉన్నాడు.
· అందుచేత సువార్తకు అర్థము కలదు; మన విశ్వాసమునకును అర్థము కలదు; మనము నమ్మకమైన సాక్షులము; మన పాపములు క్షమింపబడినవి; క్రీస్తులో నిద్రించినవారు మరల జీవింతురు.
· పునరుత్థానమునకు హామీ ఏమిటి? (1 కొరింథీయులకు 15:20-34)
· యేసు పునరుత్థానము హామీ చేయు మొదటి సత్యమేమనగా, రక్షణ ప్రణాళికను అంగీకరించిన మనలో ఆదాము నుండి లోకాంతము వరకు ఎవరు మరణించినను, వారు మరల జీవింతురు. (1 కొరింథీయులకు 15:20-23).
· మన పునరుత్థానము తరువాత ఏమి జరుగును? మరణమును జయించుటచేత యేసు తన శత్రువులందరినీ జయించును (1 కొరింథీయులకు 15:25-26). తరువాత, “దేవుడు సర్వములో సర్వమై యుండుటకై” యేసు సమస్తమును తండ్రికి లోబరచును (1 కొరింథీయులకు 15:24, 28).
· ఈ భవిష్యత్తు హామీలతో పాటు, మన దైనందిన జీవితములను ప్రభావితం చేయు రెండు హామీలను పౌలు ఇస్తున్నాడు:
(1) బాధలుగాని ప్రమాదముగాని కలిగినను సువార్తను ప్రకటించుట విలువైనదే. (1 కొరింథీయులకు 15:30-32)
(2) బైబిలు సూత్రములకు అనుగుణమైన జీవితమును జీవించుట విలువైనదే (1 కొరింథీయులకు 15:33-34)
C మన పునరుత్థానం
· మనం ఎటువంటి శరీరముతో పునరుత్థానము పొందుదుము? (1 కొరింథీయులకు 15:35-49)
· మన ప్రస్తుత శరీరమునకు, పునరుత్థాన శరీరమునకు మధ్యనున్న వ్యత్యాసమును వివరించుటకు పౌలు నాలుగు ఉపమానములను ఉపయోగించుచున్నాడు:
(1) వృక్షముల శరీరములు (1 కొరింథీయులకు 15:35-38): విత్తనము విత్తబడును; ధాన్యము కోయబడును; దేవుడు ప్రతి వృక్షమునకు తనకు ఇష్టమైన శరీరమును ఇస్తాడు.
(2) భౌతిక శరీరములు (1 కొరింథీయులకు 15:39): మనుష్యుల శరీరములు; జంతువుల శరీరములు; చేపల శరీరములు; పక్షుల శరీరములు.
(3) పరలోక శరీరములు (1 కొరింథీయులకు 15:40-41): సూర్యుని మహిమ; చంద్రుని మహిమ; నక్షత్రముల మహిమ; ఒక్కొక్కదానికి దాని స్వంత మహిమ (కాంతి).
· ప్రస్తుత శరీరమునకు, పునరుత్థాన శరీరమునకు మధ్యనున్న వ్యత్యాసమేమిటి? (1 కొరింథీయులకు 15:42-44)
(1) ప్రస్తుత శరీరం: క్షయమైనది; అవమానకరమైనది; బలహీనమైనది; ప్రాణసంబంధమైనది.
(2) పునరుత్థాన శరీరం: అక్షయమైనది; మహిమగలది; బలమైనది; ఆత్మసంబంధమైనది.
· ఆదాముకు భౌమిక శరీరము ఉండెను, రెండవ ఆదామైన [యేసుకు] పరలోకసంబంధమైన శరీరము ఉండెను. పునరుత్థానమందు మన శరీరము క్రీస్తు శరీరము యొక్క పోలికగా మార్చబడును; అనగా అక్షయమైనది, మహిమగలది, బలమైనది, ఆత్మసంబంధమైనది, పరలోకసంబంధమైనది (1 కొరింథీయులకు 15:45-49).
· మనం ఎప్పుడు పునరుత్థానము పొందుదుము? (1 కొరింథీయులకు 15:50-58)
· పునరుత్థాన సమయమును, ఆ సమయములో మన శరీరములకు ఏమి జరుగునో నిర్ణయించుటకు ముందు, పౌలు “మాంసమును రక్తమును దేవుని రాజ్యమును స్వతంత్రించుకొనజాలవు” అని చెప్పుచున్నాడు (1 కొరింథీయులకు 15:50). పునరుత్థానము తరువాత మనకు భౌతిక శరీరము ఉండదని దీని అర్థమా?
· “మాంసమును రక్తమును” అనే వ్యక్తీకరణ ఎల్లప్పుడును “వ్యక్తి”కి పర్యాయపదముగా ఉపయోగించబడుచున్నది (మత్తయి 16:17; గలతీయులకు 1:16; ఎఫెసీయులకు 6:12; హెబ్రీయులకు 2:14). పౌలు ఇక్కడ ఒక పోలికను చూపుచున్నాడు: భూమి నివాసులు = క్షయము; పరలోక నివాసులు = అక్షయత్వము. ఇక్కడ మనకు క్షీణించు శరీరము ఉన్నది; అందుచేత దానిని పరలోకమునకు తీసికొనిపోలేము.
· రెండవ రాకడలో, క్షయమైన శరీరము యేసు పునరుత్థానమైనప్పుడు కలిగిన శరీరమువలె అక్షయమైన శరీరముగా మార్చబడును (1 కొరింథీయులకు 15:51-55; లూకా 24:36-40).
· యేసులో నిద్రించువారికి ఒక క్షణము మాత్రమే గడిచినట్లుగా అనిపించును. ఒక క్షణము క్రితము వారు మరణపు చలిని అనుభవించిరి; ఇప్పుడు వారు యేసు వచ్చుచుండుటను చూచుచున్నారు (1 కొరింథీయులకు 15:52).
